Ministrstvo za kmetijstvo, gozdarstvo in prehrano Republike Slovenije (v nadaljnjem besedilu: MKGP), Dunajska 22, 1000 Ljubljana, na podlagi:

– 91. člena Uredbe o izvajanju ukrepa naložbe v osnovna sredstva ter podukrepa podpora za naložbe v gozdarske tehnologije ter predelavo, mobilizacijo in trženje gozdarskih proizvodov iz Programa razvoja podeželja Republike Slovenije za obdobje 2014-2020 (Uradni list RS, št. 104/15, 32/16, 66/16, 14/17, 38/17, 40/17-popr., 19/18, 82/18, 89/20, 121/21 in 11/22; v nadaljnjem besedilu: Uredba);

– sheme državne pomoči »Pomoč za naložbe v zvezi s predelavo kmetijskih proizvodov v nekmetijske proizvode in naložbe v gozdarski sektor – PRP 2014-2020«, ki se vodi pod identifikacijsko številko SA.57725 (2020/XA), potrjene s strani Evropske Komisije z dne 18. 6. 2020, št. 440-20/2015/16, z veljavnostjo do 31. 12. 2025;

– Sklepa Evropske komisije št. C(2016) 6391 z dne 10. oktobra 2016 o združljivosti sheme državne pomoči »Pomoč za naložbe v zvezi s predelavo kmetijskih proizvodov v nekmetijske proizvode – velika podjetja – PRP 2014–2020« s Pogodbo o delovanju EU, pri čemer se Shema državne pomoči vodi pod identifikacijsko številko SA.48017 (2017/N) z veljavnostjo do 31. decembra 2025, Naznanilo o prejetju sklepa pa je objavljeno v Uradnem listu RS, št. 26/2017, in

– Mnenja o skladnosti sheme »de minimis« pomoči št. M002-2399253-2016/III z dne 6. 9. 2021 za shemo »de minimis« pomoči »Naložbe v osnovna sredstva in nekmetijske dejavnosti iz Programa razvoja podeželja« Ministrstva za finance, Sektorja za spremljanje državnih pomoči, objavlja

**8. JAVNI RAZPIS ZA PODUKREP 4.2**

**Podpora za kolektivne naložbe v predelavo, trženje oziroma razvoj kmetijskih proizvodov za leto 2022**

**1. OSNOVNI PODATKI O JAVNEM RAZPISU**

|  |  |
| --- | --- |
| **Predmet javnega razpisa:** | Predmet javnega razpisa je podpora za kolektivne naložbe v ureditev distribucijskih centrov, v katerih se izvaja predelava, trženje oziroma razvoj kmetijskih proizvodov iz sedme alineje drugega odstavka 29. člena Uredbe. |
| **Razpisana sredstva:** | Višina razpisanih nepovratnih sredstev znaša 4.000.000,00 EUR. |
| Sredstva se zagotavljajo iz proračunske postavke MKGP 221062 Program razvoja podeželja 14-20 – EURI – EU.  Delež sredstev iz Evropskega kmetijskega sklada za razvoj podeželja znaša 100 odstotkov. |
| **Vrsta javnega razpisa:** | ZAPRTI |
| **Cilja podukrepa:** | Cilja podukrepa sta povečanje dodane vrednosti in spodbujanje trženja kmetijskih proizvodov. |
| **Vloga na javni razpis** | Vlogo na javni razpis v skladu z 92. členom Uredbe sestavlja prijavni obrazec s prilogami. |
| **Obdobje vlaganja vlog na javni razpis:** | Vložitev vloge na javni razpis poteka od 7. marca 2022 do vključno 7. maja 2022, do 14. ure. |
| **Obdobje upravičenosti stroškov:** | V skladu s prvim odstavkom 99. člena Uredbe so do podpore upravičeni stroški naložb, ki so nastali po oddaji vloge na javni razpis do vložitve zadnjega zahtevka za izplačilo sredstev, ki se v skladu z enaindvajsetim odstavkom 102. člena Uredbe lahko vloži do 30. junija 2025.  V skladu z drugim odstavkom 99. člena Uredbe so do podpore upravičeni tudi splošni stroški iz 98. člena Uredbe, ki so neposredno povezani s pripravo in izvedbo naložbe in so nastali od 1. januarja 2014 do vložitve zadnjega zahtevka za izplačilo sredstev. |
| **Informacije o javnem razpisu:** | Informacije o javnem razpisu so dostopne na naslednji povezavi: https://skp.si/aktualno/info-tocke. |

**2. NAMEN PODPORE IN VRSTE NALOŽB**

1. Predmet podpore so kolektivne naložbe iz sedme alineje drugega odstavka 29. člena Uredbe in sicer naložbe v ureditev distribucijskih centrov, v katerih se izvaja predelava ali trženje kmetijskih proizvodov članov skupine ali organizacije proizvajalcev oziroma članov zadruge iz četrtega odstavka 30. člena Uredbe za namen predelave ali trženja kmetijskih proizvodov (ureditev objektov oziroma nakup, namestitev oziroma vgradnja opreme, strojev in naprav ter nakup tovornih vozil z opremo za namen dostave in ohranjanja kvalitete kmetijskih proizvodov), pri čemer:

a) so kmetijski proizvodi določeni v 7. točki 2. člena Uredbe;

b) je predelava kmetijskih proizvodov v kmetijske proizvode opredeljena v 15. točki 2. člena Uredbe. Predelava kmetijskih proizvodov v skladu z enajstim odstavkom 29. člena Uredbe pomeni vsak postopek na kmetijskem proizvodu, po katerem proizvod ostane kmetijski proizvod, razen postopkov, potrebnih za pripravo živalskega ali rastlinskega proizvoda za prvo prodajo. Kot predelava kmetijskih proizvodov v kmetijske proizvode se štejejo zlasti rezanje sadja in zelenjave, priprava kaše iz sadja in zelenjave, luščenje in mletje semen, postopek proizvodnje hmeljnih proizvodov v skladu s predpisom, ki ureja certificiranje pridelka hmelja, razen sušenje hmelja;

c) je predelava kmetijskih proizvodov v nekmetijske proizvode opredeljena v 16. točki 2. člena Uredbe;

č) trženje kmetijskih proizvodov iz lastne pridelave oziroma lastne predelave v skladu z enajstim odstavkom 29. člena Uredbe pomeni imeti na zalogi ali razstavljati z namenom prodaje, ponujati za prodajo, dobavljati ali na katerikoli drug način dajati na trg, razen prve prodaje primarnega proizvajalca prodajnemu posredniku ali predelovalcu, ter vse dejavnosti, s katerimi se proizvod pripravi za tako prvo prodajo. Prodaja, ki jo opravi primarni proizvajalec končnemu potrošniku, se šteje za trženje kmetijskih proizvodov, če se prodaja in trženje izvajata v ločenih prostorih;

d) je trženje kmetijskih proizvodov opredeljeno v 19. točki 2. člena Uredbe;

e) je degustacijski prostor iz prve alineje četrtega odstavka 29. člena Uredbe določen v 24. točki 2. člena Uredbe;

f) je seznam kmetijskih in nekmetijskih proizvodov v Prilogi 2 razpisne dokumentacije »Seznam kmetijskih in nekmetijskih proizvodov«.

2. Vrsti naložb glede na velikost sta določeni v 33. členu Uredbe, pri čemer je skupna priznana vrednost naložbe določena v 22. točki 2. člena Uredbe.

3. V skladu z drugo alinejo 2. točke 34. člena Uredbe so vrste naložbe, ki prispevajo k horizontalnim ciljem, naslednje:

a) naložbe, ki prispevajo k blažitvi podnebnih sprememb in prilagajanju nanje:

– naložbe v učinkovito rabo energije, kot so energetska učinkovitost stavb in opreme, posodobitev energetsko učinkovitih ogrevalnih sistemov in zmanjšanje toplotnih izgub objektov z uporabo materialov z večjo toplotno izolativnostjo,

– naložbe v pridobivanje električne in toplotne energije iz obnovljivih virov za lastne potrebe upravičenca;

b) naložbe, ki prispevajo k povečanju okoljske učinkovitosti iz petega odstavka 29. člena Uredbe;

c) naložbe, ki prispevajo k spodbujanju inovacij:

– naložbe v ureditev objektov, nakup naprav oziroma naložbe v tehnologije, ki imajo veljavni patent ali licenco, ali

– naložbe katerih končni rezultat proizvodnega procesa so novi ali izpopolnjeni proizvodi.

**3. UPRAVIČENEC**

1. Upravičenec do podpore je določen v četrtem odstavku 30. člena Uredbe.

2. Za namen podukrepa Podpora za naložbe v predelavo, trženje oziroma razvoj kmetijskih proizvodov se, v skladu s tretjim odstavkom 30. člena Uredbe, šteje za mladega kmeta tudi upravičenec, ki je pravna oseba, če izpolnjuje pogoje iz četrtega in petega odstavka 6. člena Uredbe.

3. Fizična oseba, ki izvaja nadzor nad pravno osebo, mora imeti v skladu z drugo alinejo drugega odstavka 6. člena Uredbe ustrezno poklicno znanje in usposobljenost, kot je opredeljena v četrtem odstavku 6. člena Uredbe o izvajanju podukrepa pomoč za zagon dejavnosti za mlade kmete iz Programa razvoja podeželja Republike Slovenije za obdobje 2014–2020 (Uradni list RS, št. 55/15, 38/16, 84/16, 19/17, 66/18, 50/19 in 4/20), in sicer:

– nižjo poklicno izobrazbo s področja kmetijstva ali s kmetijstvom povezanih dejavnosti in najmanj tri leta delovnih izkušenj na kmetijskem gospodarstvu ali

– nižjo poklicno izobrazbo nekmetijske smeri, pridobljen certifikat nacionalne poklicne kvalifikacije najmanj IV. ravni zahtevnosti s področja kmetijstva ali s kmetijstvom povezane dejavnosti in najmanj tri leta delovnih izkušenj na kmetijskem gospodarstvu.

4. S kmetijstvom povezane dejavnosti iz prejšnje točke so živilskopredelovalna, lesarska, veterinarska, naravovarstvena in gozdarska dejavnost.

5. Izpolnjevanje pogoja iz 3. točke tega poglavja se izkazuje na podlagi:

a) končane izobrazbe;

b) članstva na kmetiji, ki se ugotavlja na podlagi podatkov iz registra kmetijskih gospodarstev (v nadaljnjem besedilu: RKG);

c) pokojninske in invalidske zavarovalne dobe iz naslova opravljanja kmetijske dejavnosti;

č) izkušenj iz opravljanja kmetijske dejavnosti na kmetiji, kar se izkazuje s prilogo »Izjava o pridobljenih delovnih izkušnjah iz kmetijske dejavnosti na kmetijskem gospodarstvu«, ki je določena v razpisni dokumentaciji pri čemer mora biti oseba, ki poda izjavo, najmanj tri leta vpisana v RKG kot nosilec kmetijskega gospodarstva.

6. Izpolnjevanje pogoja glede nadzora fizične osebe nad pravno osebo se v skladu s četrtim odstavkom 6. člena Uredbe izkazuje s statutom, družbeno pogodbo ali drugim ustanovnim aktom, iz katerega je razvidno, da ima fizična oseba iz drugega odstavka 6. člena Uredbe v obdobju petih let pred vložitvijo vloge na javni razpis najmanj 50 odstotkov glasovalnih pravic v tej pravni osebi. Izpolnjevanje pogoja, da je fizična oseba iz drugega odstavka 6. člena Uredbe v obdobju petih let pred vložitvijo vloge na javni razpis prvič postala član poslovodstva, se ugotavlja na podlagi podatkov Agencije Republike Slovenije za javnopravne evidence in storitve, iz evidence Javna objava letnih poročil.

**4. POGOJI OB ODDAJI VLOGE NA JAVNI RAZPIS**

**4.1 SPLOŠNI POGOJI**

1. Upravičenec mora izpolnjevati pogoje iz 100. člena Uredbe, razen pogojev iz 2., 4., 8. in 17. točke prvega odstavka, pogojev iz četrtega do šestega odstavka 100. člena Uredbe:

a) za zahtevne naložbe se izpolnjevanje pogoja iz 11. točke prvega odstavka 100. člena Uredbe izkazuje z izjavo banke ali druge finančne institucije, ki ima dovoljenje Banke Slovenije za opravljanje bančnih storitev, iz katere je razvidna zaprtost finančne konstrukcije;

b) izpolnjevanje pogoja iz 13. točke prvega odstavka 100. člena Uredbe se izkazuje s prilogo »Uporaba naložbe tudi za druge namene«, pri čemer se šteje, da se naložba uporablja za drug namen, če se ne uporablja za namen, iz prvega odstavka 29. člena Uredbe, ki ga je upravičenec navedel v vlogi na javni razpis in je predmet podpore;

c) popis del in stroškov iz prve in druge alineje 14. točke prvega odstavka 100. člena Uredbe, mora vsebovati podatke o vrsti dela in stroška, enoti mere, količini in obsegu del, vrednosti del brez DDV in vrednosti del z DDV.

2. Poleg pogojev iz prejšnje točke mora upravičenec izpolnjevati tudi pogoje iz 29., 34., razen pogojev iz 5., 9. in 10. točke 34. člena Uredbe, pogoje iz 94. in 101. člena Uredbe, razen pogojev iz tretjega odstavka in petega odstavka 101. člena Uredbe:

a) izpolnjevanje pogoja iz druge in četrte alineje četrtega odstavka 29. člena Uredbe, se izkazuje s prilogo »Izjava o lastnini mobilne prodajalne oziroma prevoznem sredstvu«;

b) namen uporabe tovornega vozila iz sedme alineje drugega odstavka 29. člena Uredbe se izkazuje s prilogo »Izjava o namenu uporabe tovornega vozila z opremo, za namen dostave in ohranjanja kvalitete kmetijskih proizvodov«;

c) izpolnjevanje pogoja iz petega odstavka 29. člena Uredbe se izkazuje s prilogo »Opredelitev naložbe in izračun deleža upravičenih stroškov, ki prispeva k povečanju okoljske učinkovitosti glede na vrednost celotne naložbe«;

č) podrobnejša vsebina poslovnega načrta iz 2. točke 34. člena Uredbe je določena v Prilogi 1, ki je sestavni del tega javnega razpisa;

d) če upravičenec ob vložitvi vloge na javni razpis vodi knjigovodstvo po dejanskih prihodkih in odhodkih in ni vpisan v Poslovni register Slovenije, se izpolnjevanje pogoja iz 4. točke 34. člena Uredbe, izkazuje z »Bilanco stanja« na dan 31. 12. 2021 in »Bilanco uspeha« za obdobje od 1. 1. 2021 do 31. 12. 2021, potrjeni s strani Finančne uprave Republike Slovenije;

e) izpolnjevanje pogoja iz 6. točke 34. člena Uredbe se izkazuje z opisom stanja pred naložbo in fotografijami zemljišča oziroma objekta, na katerem se bo izvajala naložba, iz katerih je razvidna celotna lokacija naložbe iz najmanj štirih zornih kotov. Poleg dokazil iz prejšnjega stavka, se v primeru novogradnje enostavnega objekta v skladu s predpisi, ki urejajo graditev objektov, vlogi na javni razpis priloži tudi izris tlorisa in prereza objekta z navedbo konstrukcijskih elementov v merilu M 1:50 ali M 1:100;

f) izpolnjevanje pogoja iz 8. točke 34. člena Uredbe se izkazuje s fotografijami objekta in prostora, v katerem bo oprema nameščena, iz najmanj štirih zornih kotov, ter skico postavitve opreme v prostoru, v katerem bo oprema nameščena;

g) izpolnjevanje pogoja iz 12. točke 34. člena Uredbe se izkazuje s prilogo »Obseg dela članov skupine ali organizacije proizvajalcev« oziroma s prilogo »Obseg dela članov zadruge«;

h) trženje kmetijskih proizvodov se v skladu s 15. točko 34. člena Uredbe opravlja v ločenih, posebej za to dejavnost namenjenih prostorih:

– na naslovu ali sedežu upravičenca,

– na lokaciji proizvodnega ali predelovalnega obrata,

– v prodajnih prostorih zadruge, če se izvaja prodaja kmetijskih proizvodov njenih članov,

– na premičnih prodajnih stojnicah,

– v mobilnih prodajalnah ali

– v namenskih aparatih za prodajo kmetijskih proizvodov;

j) izpolnjevanje pogoja iz 94. člena Uredbe se izkazuje s prilogo »Izjava upravičenca o že prejetih javnih sredstvih za iste upravičene stroške«;

j) šteje se, da je v skladu s prvim odstavkom 101. člena Uredbe finančna konstrukcija naložbe zaprta, če ima upravičenec zagotovljena sredstva v višini skupne priznane vrednosti naložbe, pri čemer je skupna priznana vrednost naložbe določena v 22. točki 2. člena Uredbe.

3. Priloge iz tega podpoglavja so določene v razpisni dokumentaciji.

**4.2 POSEBNI POGOJI GLEDE NA POSAMEZNO VRSTO NALOŽBE ALI UPRAVIČENCA**

Upravičenec mora poleg splošnih pogojev iz prejšnjega podpoglavja izpolnjevati tudi pogoje iz 35. člena Uredbe, razen pogojev iz 2., 6. in 8. točke prvega odstavka ter tretjega odstavka do petega odstavka 35. člena Uredbe ter 35.a člena Uredbe:

a) primeren prihodek iz 3. točke prvega odstavka 35. člena Uredbe za leto 2021 znaša 18.436,32 eurov na 1 PDM;

b) podrobnejša vsebina obratnega hipotetičnega scenarija iz 4. točke prvega odstavka 35. člena Uredbe je določena v Prilogi 2, ki je sestavni del tega javnega razpisa. Izpolnjevanje pogoja iz te točke se izkazuje s prilogo »Izjava o verodostojnosti obratnega hipotetičnega scenarija«, ki je določena v razpisni dokumentaciji;

c) izpolnjevanje pogoja iz 5. točke prvega odstavka 35. člena Uredbe se izkazuje s prilogo »Izjava upravičenca, ki je prejemnik pomoči de minimis«, ki je določena v razpisni dokumentaciji;

č) zbirna vloga iz 1. točke drugega odstavka 35. člena Uredbe mora biti vložena v letu 2021.

**5. MERILA ZA OCENJEVANJE VLOG NA JAVNI RAZPIS**

1. Merila za ocenjevanje vlog na javni razpis so določena v 38., 93. in 93.a členu Uredbe ter v dokumentu »Merila za izbor operacij v okviru Programa razvoja podeželja Republike Slovenije za obdobje 2014-2020«, ki je dostopen na spletni strani programa razvoja podeželja: <https://skp.si/>/wp-content/uploads/2021/07/Merila-za-izbor-operacij\_13.-sprememba.pdf, in so podrobneje opredeljena v tem poglavju.

2. Med vlogami na javni razpis, ki dosežejo vstopni prag 30 odstotkov možnega števila točk se izberejo tiste, ki dosežejo višje število točk, do porabe razpisanih sredstev.

3. Pri ocenjevanju vlog na podlagi meril za ocenjevanje vlog se upošteva stanje ob vložitvi vloge na javni razpis oziroma načrtovano stanje ob zaključku naložbe. Ocenjevanje vlog bo temeljilo na podlagi elektronskega prijavnega obrazca in priloženih prilog ter podatkov iz uradnih evidenc. Če posamezno merilo v prijavnem obrazcu ni izbrano ali se zanj ne predloži zahtevanih prilog in dokazil oziroma so priloge in dokazila neustrezna, se vloga na podlagi tega merila oceni z 0 točkami.

4. Podrobnejša merila in točkovnik:

|  |  |  |  |
| --- | --- | --- | --- |
|  | **Merila** | Število točk - enostavne naložbe | Število točk - zahtevne naložbe |
| **I.** | **EKONOMSKI VIDIK NALOŽBE** - maksimalno število točk | **30** | **30** |
| 1. | **INTERNA STOPNJA DONOSNOSTI -** maksimalno število točk:  Upošteva se interna stopnja donosnosti (v nadaljnjem besedilu: ISD), ki se določi v skladu s Prilogo 4 Uredbe in je razvidna iz poslovnega načrta. Pri izračunu ISD se ne upoštevajo morebitno dodeljena sredstva na podlagi tega javnega razpisa. | **20** | **20** |
|  | **Če gre za naložbo v predelavo kmetijskih proizvodov:** |  |  |
|  | – ISD znaša več kot 9 do vključno 12 %; | 20 | 20 |
|  | – ISD znaša več kot 6 do vključno 9 %; | 17 | 17 |
|  | – ISD znaša več kot 3 do vključno 6 %; | 14 | 14 |
|  | – ISD znaša več kot 2 do vključno 3 %; | 11 | 11 |
|  | – ISD znaša do vključno 2 % ali več kot 12 %. | 9 | 9 |
|  | **Če gre za naložbo v trženje kmetijskih proizvodov:** |  |  |
|  | – ISD znaša več kot 6 do vključno 9 %; | 20 | 20 |
|  | – ISD znaša več kot 4 do vključno 6 %; | 17 | 17 |
|  | – ISD znaša več kot 3 do vključno 4 %; | 14 | 14 |
|  | – ISD znaša več kot 2 do vključno 3 %; | 11 | 11 |
|  | – ISD znaša do vključno 2 % ali več kot 9 %. | 9 | 9 |
| 2. | **GOSPODARNOST POSLOVANJA –** maksimalno število točk:  Gospodarnost poslovanja je razmerje med prihodki iz poslovanja in poslovnimi odhodki. Gospodarnost poslovanja se določi v skladu s Prilogo 4 Uredbe in je razvidna iz poslovnega načrta. | **10** | **10** |
|  |  |  |  |
|  | – Gospodarnost poslovanja znaša več kot 1,02. | 10 | 10 |
|  | – Gospodarnost poslovanja znaša več kot 1,00 do vključno 1,02. | 8 | 8 |
|  | – Gospodarnost poslovanja znaša več kot 0,98 do vključno 1,00. | 6 | 6 |
|  | – Gospodarnost poslovanja znaša več kot 0,96 do vključno 0,98. | 4 | 4 |
|  | – Gospodarnost poslovanja znaša do vključno 0,96. | 2 | 2 |
|  | Merilo »Gospodarnost poslovanja« postane obveznost upravičenca v skladu z 2. točko prvega odstavka 40. člena Uredbe. |  |  |
| **II.** | **DRUŽBENO SOCIALNI VIDIK UPRAVIČENCA** - maksimalno število točk: | **10** | **5** |
| 1. | **SOCIALNI VIDIK PODJETJA (SOCIALNO ALI INVALIDSKO PODJETJE TER ZADRUGA) -** maksimalno število točk:  Upravičenec je zadruga, socialno ali invalidsko podjetje ali zaposlitveni center.  Socialno podjetje je vpisano v evidenco socialnih podjetij, ki jo vodi Ministrstvo za gospodarski razvoj in tehnologijo.  Invalidsko podjetje je vpisano v register invalidskih podjetij. Zaposlitveni center je vpisan v razvid zaposlitvenih centrov. Register invalidskih podjetij in razvid zaposlitvenih centrov vodi Ministrstvo za delo, družino, socialne zadeve in enake možnosti. | **10** | **5** |
| **III.** | **GEOGRAFSKI VIDIK NALOŽBE -** maksimalno število točk: | **10** | **5** |
| 1. | **KOEFICIENT RAZVITOSTI OBČIN -** maksimalno število točk:  Koeficienti razvitosti občin so določeni v Prilogi 4 razpisne dokumentacije, pri čemer se upošteva občina, v kateri bo predmet naložbe oziroma se bo uporabljal predmet naložbe. | **5** | **2** |
|  | – Koeficient razvitosti občine znaša do vključno 0,80. | 5 | 2 |
|  | – Koeficient razvitosti občine znaša več kot 0,80 do vključno 1,30. | 3 | 1 |
|  | – Koeficient razvitosti občine znaša več kot 1,30. | 1 | 1 |
| 2. | **LOKACIJA NALOŽBE SE NAHAJA NA PROBLEMSKIH OBMOČJIH IZ PRP 2014-2020 -** maksimalno število točk: | **5** | **3** |
|  | Predmet naložbe je oziroma se bo uporabljal na problemskih območjih iz Priloge 9 Uredbe.  V primeru nakupa mobilne opreme se točke na podlagi tega merila dodelijo upravičencu, pri katerem ima najmanj polovica članov upravičenca, ki bodo uporabljali naložbo, naslov ali sedež kmetijskega gospodarstva na problemskem območju. | 5 | 3 |
| **IV.** | **PROIZVODNA USMERITEV NALOŽBE -** maksimalno število točk: | **15** | **23** |
| 1. | **PREDNOSTNI SEKTORJI PREDELAVE ALI TRŽENJA -** maksimalno število točk:  Naložba se nanaša na obrat, v katerem se opravlja oziroma se bo opravljala dejavnost predelave ali trženja kmetijskega proizvoda iz najmanj enega od naslednjih prednostnih sektorjev: žita, sadje, razen sektorja vina in oljk, zelenjava in prašičje meso.  Upravičenec v poslovnem načrtu in v prijavnem obrazcu navede letno količino in delež vhodnih surovin kmetijskih proizvodov iz spodaj navedenih prednostnih sektorjev iz prejšnjega odstavka, ki bodo predmet predelave ali trženja v petih koledarskih letih po zadnjem izplačilu sredstev.    Delež vhodnih surovin enega od prednostih sektorjev predelave ali trženja bo pet let po zadnjem izplačilu sredstev znašal: | **12** | **15** |
|  | – več kot 50 % vseh vhodnih surovin; | 12 | 15 |
|  | – več kot 30 % do vključno 50 % vseh vhodnih surovin; | 9 | 10 |
|  | – do vključno 30 % vseh vhodnih surovin. | 5 | 5 |
| 2. | **VKLJUČENOST V SHEME KAKOVOSTI -** maksimalno število točk:  Točke na podlagi tega merila se dodelijo upravičencu, pri katerem je najmanj polovica članov, ki izvajajo kolektivno naložbo, vključenih v izvajanje sheme kakovosti hrane oziroma pridelavo vina, vključenega v registrirane sheme za vino.  Če je član zadruge zadruga, se pri izpolnjevanju pogojev iz prejšnjega odstavka upoštevajo kmetijski proizvodi njenih članov.  Član upravičenca, ki izvaja kolektivno naložbo, izkazuje vključenost v shemo kakovosti s certifikatom ali odločbo za proizvode iz sheme kakovosti ali odločbo o oceni vina.  Upravičenec izkazuje vključenost članov v sheme kakovosti s prilogo »Seznam članov skupine ali organizacije proizvajalcev oziroma zadruge, ki so vključeni v izvajanje sheme kakovosti hrane oziroma pridelavo vina, vključenega v registrirane sheme za vino«, ki je določena v razpisni dokumentaciji. | **3** | **8** |
|  | Najmanj polovica članov upravičenca je imela v letu 2021 za najmanj en kmetijski proizvod veljaven certifikat za ekološko pridelavo in predelavo. | 3 | 8 |
|  | Najmanj polovica članov upravičenca je imela v letu 2021:  – veljaven certifikat ali odločbo za najmanj en kmetijski proizvod iz sheme kakovosti: zaščitena označba porekla, zaščitena geografska označba, zajamčena tradicionalna posebnost, označba višja kakovost ali  – najmanj eno odločbo o oceni vina z zaščiteno geografsko označbo ali zaščiteno označbo porekla. | 2 | 5 |
|  | Najmanj polovica članov upravičenca je imela v letu 2021 veljaven certifikat ali odločbo za najmanj en kmetijski proizvod iz sheme kakovosti integrirana pridelava ali izbrana kakovost. | 1 | 2 |
|  |  |  |  |
| **V.** | **HORIZONTALNO IN VERTIKALNO POVEZOVANJE** - maksimalno št. točk: | **7** | **7** |
|  | **VKLJUČENOST UPRAVIČENCA V RAZLIČNE OBLIKE PROIZVODNEGA SODELOVANJA IN POGODBENEGA POVEZOVANJA -** maksimalno število točk:  Upošteva se vključenost upravičenca v različne oblike proizvodnega povezovanja ter pogodbenega sodelovanja v okviru zadruge, gospodarskega interesnega združenja v letu 2021 ali drugih oblikah proizvodnega in pogodbenega sodelovanja.  Članstvo upravičenca se izkazuje s potrdilom o članstvu v:  – zadrugi,  – branžni ali medbranžni organizaciji ali zadružni zvezi,  – gospodarskem interesnem združenju.  Pri deležu pogodbenih količin vhodnih surovin in količin predelanih proizvodov se upoštevajo nabavljene in prodane količine v koledarskem letu po vložitvi zadnjega zahtevka za izplačilo sredstev na podlagi še takrat veljavne pogodbe. Kot pogodba se upošteva tudi dogovor v verigi vrednosti, ki določa zavezujoče količine nabavljenih ali prodanih količine proizvodov med podpisniki.  Kot vhodne surovine se upoštevajo nabavljene količine z lokalnega trga.  Ne glede na sklenjeno pogodbo ali dogovor v verigi vrednosti se merilo ne upošteva pri lastninsko in kapitalsko povezanih podjetjih.  Točke na podlagi tega merila se seštevajo, vendar seštevek ne sme preseči maksimalnega števila točk. | **7** | **7** |
|  | Upravičenec je član branžne organizacije, zadružne zveze. | 5 | 5 |
|  | Upravičenec je član medbranžne organizacije, gospodarskega interesnega združenja. | 4 | 4 |
|  | Delež pogodbenih količin vhodnih surovin za predelavo bo znašal: |  |  |
|  | – več kot 5 do vključno 10 % vseh količin vhodnih surovin, | 1 | 1 |
|  | – več kot 10 do vključno 20 % vseh količin vhodnih surovin, | 2 | 2 |
|  | – več kot 20 % vseh količin vhodnih surovin. | 3 | 4 |
|  | Delež pogodbenih količin prodanih predelanih proizvodov bo znašal: |  |  |
|  | – več kot 5 do vključno 10 % vseh količin prodanih predelanih proizvodov, | 1 | 1 |
|  | – več kot 10 do vključno 20 % vseh količin prodanih predelanih proizvodov, | 2 | 2 |
|  | – več kot 20 % vseh količin prodanih predelanih proizvodov. | 3 | 4 |
| **VI.** | **PRISPEVEK K HORIZONTALNIM CILJEM PRI SKRBI ZA OKOLJE, INOVACIJAH IN PODNEBNIH SPREMEMBAH -** maksimalno število točk: | **28** | **30** |
| 1. | **OKOLJSKI PRISPEVEK IZVEDENE NALOŽBE -** maksimalno število točk: | **10** | **10** |
|  | **Ureditev objektov z večjo uporabo lesa**  Ureditev objekta z večjo uporabo lesa se izkazuje z izrisom tlorisa in prereza objekta z navedbo njegovih konstrukcijskih elementov za enostavne in nezahtevne objekte ali z dokumentacijo za pridobitev gradbenega dovoljenja za gradnjo manj zahtevnega in zahtevnega objekta.  Tloris in prerez objekta z navedbo njegovih konstrukcijskih elementov sta lahko v računalniškem ali prostoročnem izrisu. |  |  |
|  | Naložba se nanaša na ureditev objekta, pri katerem je najmanj 75 odstotkov nadzemnih delov zgrajenih oziroma sestavljenih iz lesenih konstrukcijskih elementov. | 10 | 10 |
|  | Naložba se nanaša na ureditev objekta, pri katerem je več kot 50 in manj kot 75 odstotkov nadzemnih delov zgrajenih oziroma sestavljenih iz lesenih konstrukcijskih elementov. | 8 | 8 |
| 2. | **INOVACIJE -** maksimalno število točk:  Naložba prispeva k uvajanju inovacij, če se z njo uvaja nov ali izpopolnjen proizvod. Šteje se, da gre za nov ali izpopolnjen proizvod, če ga upravičenec do dneva vložitve vloge na javni razpis še ni proizvajal, pri čemer sprememba imena, pakiranja, oblike in kode proizvoda ne pomeni novega ali izpopolnjenega proizvoda.  Upravičenec izkazuje inovativnost naložbe s patentom, licenco ali opisom novega ali izpopolnjenega proizvoda v poslovnem načrtu. | **5** | **10** |
|  | Upravičenec ima patent za nov ali izpopolnjen proizvod. | 5 | 10 |
|  | Upravičenec ima licenco za nov ali izpopolnjen proizvod. | 4 | 8 |
|  | Upravičenec nov ali izpopolnjen proizvod utemelji v poslovnem načrtu. | 3 | 5 |
| 3. | **OHRANJANJE OBJEKTOV KULTURNE DEDIŠČINE** - maksimalno število točk: | **7** | **5** |
|  | Objekt je vpisan v Register nepremične kulturne dediščine v skladu s predpisom, ki ureja register kulturne dediščine. | 7 | 5 |
|  | Register nepremične kulturne dediščine vodi Ministrstvo za kulturo in je dostopen na spletišču:  http://www.mk.gov.si/si/storitve/razvidi\_evidence\_in\_registri/register\_nepremicne\_kulturne\_dediscine/. |  |  |
| 4. | **PODNEBNE SPREMEMBE TER PRILAGODITEV NANJE -** maksimalno število točk: | **6** | **5** |
|  | **Uporaba pogonskega goriva biometan**  Predmet naložbe bo najmanj eno tovorno vozilo z opremo, za namen dostave in ohranjanja kvalitete kmetijskih proizvodov iz sedme alineje drugega odstavka 29. člena Uredbe uporablja pogonsko gorivo biometan. | 6 | 5 |

**6. UPRAVIČENI IN NEUPRAVIČENI STROŠKI**

1. Upravičeni stroški so določeni v 31. členu Uredbe, razen v 3. točki prvega odstavka 31. člena Uredbe ter v 95., 98. in 99. členu Uredbe.

2. Kot tržno primerljiva ponudba iz šestega odstavka 95. člena Uredbe se šteje ponudba, če je upravičenec vsem potencialnim ponudnikom poslal enako povpraševanje z minimalnimi zahtevanimi lastnostmi blaga oziroma storitve, ponudba pa vsebuje vse minimalne zahtevane lastnosti blaga oziroma storitve, ki so bile navedene v povpraševanju.

3. Upravičeni stroški so določeni v Pravilniku o katalogu stroškov in najvišjih priznanih vrednosti (Uradni list RS, št. 7/16, 38/16, 73/17 in 31/19) in navedeni v Seznamu upravičenih stroškov in najvišjih priznanih vrednosti iz Priloge 3 razpisne dokumentacije.

4. Za uveljavljanje splošnih stroškov iz 98. člena Uredbe upravičenec vlogi na javni razpis priloži račune oziroma predračune.

5. Neupravičeni stroški so določeni v 32. in 96. členu Uredbe.

**7. FINANČNE DOLOČBE**

Finančne določbe so določene v 41. členu Uredbe, razen v sedmi in osmi alineji prvega odstavka in desetem odstavku 41. člena Uredbe:

a) uveljavljanje višje stopnje podpore v skladu s prvo alinejo prvega odstavka 41. člena Uredbe upravičenec, ki je skupina ali organizacija proizvajalcev oziroma zadruga, izkazuje s prilogo »Seznam članov skupine ali organizacije proizvajalcev oziroma zadruge, ki imajo certifikat o ekološki pridelavi oziroma predelavi kmetijskih proizvodov«, ki je določena v razpisni dokumentaciji;

b) zbirna vloga iz četrte alineje prvega odstavka 41. člena Uredbe mora biti vložena v letu 2021;

c) v skladu s sedmim odstavkom 41. člena Uredbe se za diskontiranje pomoči uporabi zadnja referenčna obrestna mera, ki je objavljena na osrednjem spletnem mestu državne uprave: https://www.gov.si/podrocja/finance-in-davki/drzavne-pomoci.

**8. VLOGA IN POSTOPEK ZA DODELITEV SREDSTEV**

1. Vlaganje vloge na javni razpis in postopek za dodelitev sredstev sta določena v 91., 92. in 93. členu Uredbe.

2. Če imata dve ali več vlog na javni razpis enako število točk in razpisana sredstva ne zadoščajo za odobritev vseh teh vlog v celoti, se v skladu s četrtim odstavkom 93. člena Uredbe vloge na javni razpis odobrijo na podlagi ponderiranja meril za izbor vlog, in sicer:

– ekonomski vidik naložbe: 35 %;

– družbeno socialni vidik upravičenca: 7 %;

– geografski vidik naložbe: 8 %;

– proizvodna usmeritev naložbe: 15 %;

– horizontalno in vertikalno povezovanje: 10 %;

– prispevek k horizontalnim ciljem: 25 %.

3. V skladu s 60. členom Uredbe (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (EC) No 814/2000, (ES) št. 1290/2005 in (ES) št. 485/2008 (UL L št. 347 z dne 20. 12. 2013, str. 549), zadnjič spremenjene z Uredbo (EU) 2021/2116 Evropskega parlamenta in Sveta z dne 2. decembra 2021 o financiranju, upravljanju in spremljanju skupne kmetijske politike ter razveljavitvi Uredbe (EU) št. 1306/2013 (UL L št. 435 z dne 6. 12. 2021, str. 187) se vloga na javni razpis oziroma zahtevek za izplačilo sredstev zavrneta, če se ugotovi, da je vlagatelj umetno ustvaril pogoje za izpolnitev zahtev za pridobitev oziroma izplačilo podpore, tako ustvarjeni pogoji pa niso v skladu s cilji podukrepa Podpora za naložbe v predelavo, trženje oziroma razvoj kmetijskih proizvodov.

**9. VLAGANJE ZAHTEVKA ZA IZPLAČILO SREDSTEV TER ZAHTEVKA ZA PREDPLAČILO**

1. Vlaganje zahtevka za izplačilo sredstev ter zahtevka za predplačilo je določeno v 102. in 105. členu Uredbe.

2. Pogoji za vložitev zahtevka za izplačilo sredstev so določeni v 102. členu Uredbe, razen pogojev iz 8. in 10. točki šestega odstavka ter enajstega in dvajsetega odstavka 102. člena Uredbe:

a) izpolnjevanje pogoja iz 6. točke šestega odstavka 102. člena Uredbe upravičenec izkazuje s prilogo »Kontrolni list za preveritev skladnosti izvedbe postopka oddaje javnega naročila glede na določbe zakona o javnem naročanju – ZJN 3«;

b) izpolnjevanje pogoja iz 9. točke šestega odstavka 102. člena Uredbe upravičenec izkazuje s prilogo »Izjava o prejetih javnih sredstvih za iste upravičene stroške«;

c) izpolnjevanje pogojev iz 12. točke šestega odstavka 102. člena Uredbe upravičenec izkazuje z najmanj tremi fotografijami, ki potrjujejo izvedbo podprte naložbe oziroma dela naložbe, ki predstavlja zaokroženo tehnološko celoto, ter s fotografijami plakata, nalepke, začasnega panoja, obrazložitvene table ali stalne obrazložitvene table, iz katerih je razvidna označitev vira sofinanciranja v skladu z osemnajstim odstavkom 102. člena Uredbe.

3. Poleg pogojev iz prejšnje točke mora upravičenec ob vložitvi zahtevka za izplačilo sredstev izpolnjevati tudi pogoje iz 39. člena Uredbe, razen pogojev iz tretje alineje ter pete do sedme alineje prvega odstavka, pri čemer izpolnjevanje pogoja iz četrte alineje prvega odstavka 39. člena Uredbe upravičenec, ki je skupina ali organizacija proizvajalcev oziroma zadruga, izkazuje s prilogo »Seznam članov skupine ali organizacije proizvajalcev oziroma zadruge, ki imajo certifikat o ekološki pridelavi oziroma predelavi kmetijskih proizvodov«.

4. Zahtevek za predplačilo se vloži v skladu s 105. členom Uredbe, pri čemer je podrobnejši postopek glede zavarovanja predplačila z bančno garancijo v skladu z osmim odstavkom 105. člena Uredbe opredeljen z Uredbo o izvajanju sistema varščin za izpolnitev obveznosti, povezanih z ukrepi kmetijske tržno-cenovne politike (Uradni list RS, št. 52/09) in IV. poglavjem Delegirane Uredbe Komisije (EU) št. 907/2014 z dne 11. marca 2014 o dopolnitvi Uredbe (EU) št. 1306/2013 Evropskega parlamenta in Sveta v zvezi s plačilnimi agencijami in ostalimi organi, finančnim upravljanjem, potrditvijo obračunov, varščinami in uporabo eura (UL L št. 255 z dne 28. 8. 2014, str. 18), zadnjič spremenjene z Delegirano uredbo Komisije (EU) 2018/967 z dne 26. aprila 2018 o spremembi Delegirane uredbe (EU) št. 907/2014 v zvezi z neupoštevanjem plačilnih rokov in menjalnim tečajem, ki se uporablja pri pripravi izjave o odhodkih (UL L št. 174 z dne 10. 7. 2018, str. 2). Če upravičenec uveljavlja predplačilo, zahtevku za predplačilo priloži bančno garancijo.

5. Priloge iz tega poglavja so določene v razpisni dokumentaciji.

**10. OBVEZNOSTI PO ZADNJEM IZPLAČILU SREDSTEV**

1. Obveznosti upravičenca so določene v 103. in 106. členu Uredbe.

2. Poleg obveznosti iz prejšnje točke mora upravičenec po zadnjem izplačilu sredstev izpolnjevati tudi obveznosti iz 40. člena Uredbe, razen pogojev iz 3., 4., 6. in 8. točke prvega odstavka 40. člena Uredbe:

a) vhodne surovine za predelavo ali trženje kmetijskih proizvodov iz 1. točke prvega odstavka 40. člena Uredbe se ugotavljajo iz knjigovodstva, ki ga upravičenec vodi po dejanskih prihodkih in odhodkih ali po metodologiji FADN. Upravičenec vodi materialne evidence nabavljenih vhodnih količin surovin, pri čemer mora biti iz te evidence razviden tudi podatek o skupni količini vhodnih surovin. Če upravičenec vodi knjigovodstvo po normiranih odhodkih, se podatki o vhodnih surovinah in skupni količini vhodnih surovin ugotavljajo na podlagi seznama količin in internih dobavnic, prevzemnih blokov za surovine iz lastne pridelave in seznama nabavljenih količin iz prejetih računov;

b) seznam skupne rabe iz 10. točke prvega odstavka 40. člena Uredbe je določen v Prilogi 3, ki je sestavni del tega javnega razpisa.

3. Upravičenec mora o izpolnjenih obveznostih iz tega poglavja poročati na obrazcu iz Priloge 1 razpisne dokumentacije.

**11. OBJAVA PODATKOV O UPRAVIČENCIH IN VARSTVO OSEBNIH PODATKOV**

1. Objava podatkov o upravičencih, ki so prejeli sredstva, je določena v 107. členu Uredbe.

2. V skladu s 13. in 14. členom Uredbe (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov, UL L št. 119 z dne 4. 5. 2016, str. 1), so informacije za posameznike, katerih osebne podatke bo obdelovala Agencija Republike Slovenije za kmetijske trge in razvoj podeželja (v nadaljnjem besedilu: ARSKTRP), objavljene na spletišču ARSKTRP.

**12. IZVEDBA KONTROL IN NEIZPOLNJEVANJE OBVEZNOSTI TER VIŠJA SILA IN IZJEMNE OKOLIŠČINE**

1. Izvedba kontrol in sankcije za neizpolnitev oziroma kršitev obveznosti so določene v 108. členu Uredbe.

2. Višja sila in izjemne okoliščine so določene v 109. členu Uredbe.

Dr. Jože Podgoršek

minister

Priloge:

– Priloga 1: Podrobnejša vsebina poslovnega načrta,

– Priloga 2: Vsebina obratnega hipotetičnega scenarija,

– Priloga 3: Seznam skupne rabe naložbe.

[**Priloga 1: Podrobnejša vsebina poslovnega načrta**](http://www.uradni-list.si/files/RS_-2015-104-00004-OB~P004-0000.PDF#!/pdf)

Sestavine poslovnega načrta pri enostavnih in zahtevnih naložbah so:

**1. povzetek**

**2. opis upravičenca (osebna izkaznica):**

– ime upravičenca in pravna oblika,

– vizija, strategije, cilji, dolgoročni razvoj;

– vodstvo upravičenca,

– lokacija upravičenca,

– razvrščenost KMG članov skupine oziroma organizacije proizvajalcev ali člani zadruge, ki bodo uporabljali kolektivno naložbo v območja z drugimi naravnimi omejitvami ali območje s posebnimi omejitvami iz predpisa, ki določa razvrstitev kmetijskih gospodarstev v OMD v primeru uveljavljanja višje stopnje podpore v skladu s četrto alinejo prvega odstavka 41. člena Uredbe,

– sedež ali naslov članov skupine oziroma organizacije proizvajalcev ali najmanj polovica članov zadruge, ki bodo uporabljali kolektivno naložbo na problemskih območjih v primeru uveljavljanja višje stopnje podpore v skladu s peto alinejo prvega odstavka 41. člena Uredbe,

– izpolnjevanje pogojev za mladega kmeta iz 6. člena Uredbe v primeru uveljavljanja višje stopnje podpore v skladu s šesto alinejo prvega odstavka 41. člena Uredbe,

– razvojna faza podjetja,

– izdelki in storitve upravičenca,

– druge informacije o upravičencu;

**3. analiza dejavnosti:**

– ocena velikosti in trendi,

– stopnja zrelosti,

– občutljivost na gospodarske dejavnike,

– sezonski dejavniki,

– tehnološki dejavniki,

– nabava in distribucija,

– finančni dejavniki;

**4. analiza ciljnih trgov:**

– demografija / geografija,

– psihografija,

– nakupne navade,

– občutljivost nakupov,

– velikost in trendi na ciljnem trgu;

**5. konkurenca:**

– konkurenčni položaj,

– struktura tržnih deležev,

– vstopne ovire,

– strateške priložnosti;

**6. trženje:**

– sporočilo upravičenca,

– prodajne aktivnosti,

– tržno komuniciranje,

– strateška partnerstva,

– prodajno osebje in struktura,

– prodajne predpostavke in napovedi,

– utemeljitev obstoja običajnih prodajnih možnosti,

– multiplikativni učinki na druge gospodarske subjekte in širše okolje;

**7. proizvodnja in tehnologija:**

– predstavitev nameravane investicije,

– namen kolektivne naložbe, ki izhaja iz upoštevanja potreb vseh članov skupine ali organizacije proizvajalcev oziroma članov zadruge, ki bodo uporabljali kolektivno naložbo,

– kazalniki naložbe (ekonomski, proizvodni in kazalniki energetske oziroma okoljske učinkovitosti),

– obseg proizvodne zmogljivosti živilskega predelovalnega obrata v skladu s poglavjem I. »Vrednost skupnega prihodka iz poslovanja iz kmetijskih in drugih dejavnosti na enoto vloženega dela« Priloge 4 Uredbe,

– proizvodne zmogljivosti kmetijskih gospodarstev, vključno z kmetijskimi zemljišči v uporabi ter staležem živali za naložbe v trženje kmetijskih pridelkov,

– povezanost s primarno proizvodnjo,

– letna količina kmetijskih proizvodov, ki bodo predmet predelave ali trženja v petih letih po zadnjem izplačilu sredstev,

– načrt proizvodnje,

– oprema in tehnologija,

– potrebe po delovni sili,

– upravljanje z zalogami,

– nabava in distribucija,

– izpolnjevanje naročil in odnosi s kupci,

– raziskave in razvoj ter inovacije (patenti, licence, novi proizvodi). Če upravičenec uveljavlja merilo »Prispevek k horizontalnim ciljem pri skrbi za okolje, inovacijah in podnebnih spremembah« iz 4. točke 5. poglavja tega javnega razpisa in gre za naložbe v inovacije, opiše in utemelji nov ali izpopolnjen proizvod oziroma navede patent ali licenco,

– izkoriščanje razpoložljivih zmogljivosti,

– kontrola kakovosti,

– varnost in zdravje pri delu, ekologija,

– informacijski sistem kot podpora vodenju,

– drugi dejavniki vezani na proizvodnjo,

– vrste surovin in poreklo surovin v primeru naložbe v proizvodnje toplotne energije iz biomase v skladu s 4. točko 36. člena Uredbe,

– prispevek naložbe k horizontalnim ciljem v skladu z drugo alinejo 2. točke 34. člena Uredbe in 3. točko 2. poglavja tega javnega razpisa,

– predelava ali trženje kmetijskih proizvodov, ki so vključeni v sheme kakovosti, če upravičenec uveljavlja merilo »Vključenost v sheme kakovosti« iz 5. poglavja tega javnega razpisa,

– predelavo ali trženje ekološko pridelanih kmetijskih proizvodov, če upravičenec uveljavlja višjo stopnjo javne podpore v skladu s prvo alinejo prvega odstavka 41. člena Uredbe,

– predelavo ali trženje kmetijskih proizvodov iz najmanj enega od prednostnih kmetijskih sektorjev, če upravičenec uveljavlja merilo »Prednostni sektorji predelave ali trženja« iz 5. poglavja tega javnega razpisa,

– obseg predelave kmetijskih proizvodov v prvem koledarskem letu po zadnjem izplačilu sredstev - če upravičenec uveljavlja delež pogodbenih količin vhodnih surovin in predelanih proizvodov pri merilu »Vključitev upravičenca v različne oblike proizvodnega sodelovanja in pogodbenega povezovanja« iz 5. poglavja tega javnega razpisa. Navede se delež pogodbenih količin vhodnih surovin za predelavo ter delež pogodbenih količin prodanih predelanih proizvodov,

– delež lesenih konstrukcijskih elementov vseh konstrukcijskih elementov ter delež skupne priznane vrednosti naložbe, če upravičenec uveljavlja merilo »Okoljski prispevek izveden naložbe« za Ureditev objektov z večjo uporabo lesa iz 5. poglavja tega javnega razpisa;

**8. vodenje in organizacija:**

– ključni kadri,

– vodstvo podjetja,

– zunanji svetovalci in strokovnjaki,

– potrebe po dodatnih kadrih,

– organigram,

– kultura podjetja / stil vodenja;

**9. finančna analiza (predstavitev neposrednih učinkov investicije ter predpostavke finančnih izračunov):**

– finančni vidik izvedbe naložbe (predračunska vrednost naložbe, viri financiranja ter stanje zadolženosti ob vlogi na javni razpis),

– terminski načrt,

– neto sedanja vrednost naložbe,

– interna stopnja donosnosti,

– bilanca izkaza poslovnega izida (z investicijo, brez investicije),

– izkaz denarnih tokov,

– bilanca stanja (z investicijo, brez investicije),

– analiza točke preloma,

– gospodarnost poslovanja se določi v skladu s V. poglavjem Priloge 4 Uredbe, pri čemer se upošteva enak podatek, kot je v predloženih podatkih letnega poročila poslovnega subjekta za leto 2021 Agenciji RS za javnopravne evidence in storitve.

Če je upravičenec univerzalni pravni naslednik, se pri ocenjevanju interne stopnje donosnosti lahko upoštevajo podatki iz računovodskih izkazov prenesenega podjetja.

**Podrobnejša vsebina poslovnega načrta glede obsega proizvodne zmogljivosti**

V skladu s 1. točko prvega odstavka 40. člena Uredbe mora upravičenec najpozneje v tretjem koledarskem letu po zadnjem izplačilu sredstev izpolniti vsaj 80 odstotkov proizvodnih zmogljivosti kmetijskega gospodarstva oziroma živilskega obrata, načrtovanih v poslovnem načrtu.

Obseg proizvodne zmogljivosti se izračuna po naslednji enačbi:

A

––– x 100

B

pri čemer pomeni:

A – dosežena količina vhodnih surovin v letu po zadnjem izplačilu sredstev,

B – načrtovana količina vhodnih surovin v letu po zadnjem izplačilu sredstev.

Podatki o količinah vhodnih surovin za predelavo ali trženje se ugotavljajo iz knjigovodstva, ki ga upravičenec vodi po dejanskih prihodkih in odhodkih ali po metodologiji FADN. Upravičenec vodi materialne evidence nabavljenih vhodnih količin surovin**,** pri čemer mora biti iz teevidence razviden tudi podatek o skupni količini vhodnih surovin.

Če upravičenec vodi knjigovodstvo po normiranih odhodkih, se podatki o skupni količini vhodnih surovin ugotavljajo na podlagi:

– seznama količin in internih dobavnic ali

– prevzemnih blokov za surovine iz lastne pridelave ali

– seznama nabavljenih količin iz prejetih računov.

Upravičenec izpolni preglednico s podatki o načrtovani količini vhodnih surovin za namen predelave ali trženja kmetijskih proizvodov. Vhodna surovina za namen predelave je lahko npr. mleko ali žito ali moka kot že predelani proizvod. Vhodna surovina za namen trženja kmetijskih proizvodov iz lastne pridelave oziroma lastne predelave je npr. mleko, pšenica, salama, klobasa.

**Načrtovane vhodne surovine – predelava oziroma trženje**

|  |  |  |  |  |  |
| --- | --- | --- | --- | --- | --- |
| Naziv vhodne surovine | Enota mere  (kg, l, kos) | Predelava  DA/NE | Trženje  DA/NE | Načrtovana količina vhodnih surovin za predelavo | Načrtovana količina vhodnih surovin za trženje |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |

**Podrobnejša vsebina poslovnega načrta glede merila »Prednostni sektorji predelave ali trženja«**

Če upravičenec uveljavlja merilo »Prednostni sektorji predelave ali trženja« iz 4. točke 5. poglavja tega javnega razpisa, se v poslovnem načrtu navede letna količina in delež vhodnih surovin kmetijskih proizvodov, ki bodo predmet predelave ali trženja.

Prednostni sektorji pri merilu »Prednostni sektorji predelave ali trženja« iz 5. poglavja javnega razpisa so: žita, sadje, razen sektorja vina in oljk, zelenjava in prašičje meso.

|  |  |
| --- | --- |
| Vpišite prednostni sektor: |  |

(Primer: vhodna surovina je lahko žito, ki je primarni proizvod ali moka, ki je predelani proizvod.)

**Količina in izračun deleža vhodnih surovin po prednostnem sektorju**

|  |  |  |  |  |  |  |  |
| --- | --- | --- | --- | --- | --- | --- | --- |
| Zap. št. | Naslov | V koled. letu pred vložitvijo vloge | Koledarska leta po zadnjem  izplačilu sredstev | | | | |
| Leto  1 | Leto  2 | Leto  3 | Leto  4 | Leto  5 |
| 1 | Količina vseh vhodnih surovin (predelava in trženje) |  |  |  |  |  |  |
| 2 | Količina vseh vhodnih surovin prednostnega sektorja |  |  |  |  |  |  |
| 3 | Delež količine vhodnih surovin prednostnega sektorja % |  |  |  |  |  |  |

Delež količine vhodnih surovin prednostnega sektorja se izračuna po naslednji enačbi:

A

––– x 100

B

pri čemer pomeni:

A – količina vseh vhodnih surovin prednostnega sektorja,

B – količina vseh vhodnih surovin (predelava in trženje).

**Načrtovan obseg dela in proizvodna zmogljivost članov skupine ali organizacije proizvajalcev oziroma zadruge**

V skladu z 10. točko prvega odstavka 40. člena Uredbe mora upravičenec še najmanj pet koledarskih let po zadnjem izplačilu sredstev voditi seznam o skupni rabi, iz katerega so razvidni raba kolektivne naložbe po članih skupine ali organizacije proizvajalcev oziroma zadruge ter obdobje uporabe, pri čemer mora naložbo uporabljati toliko članov, kolikor jih je bilo predvidenih za rabo naložbe s poslovnim načrtom, njihova skupna proizvodna zmogljivost pa ne sme biti manjša od proizvodne zmogljivosti, predvidene v poslovnem načrtu.

Število predvidenih članov za rabo naložbe:\_\_\_\_\_\_

Število vseh članov skupine ali organizacije proizvajalcev oziroma zadruge: \_\_\_\_\_\_\_\_\_

**Priloga 2: Vsebina obratnega hipotetičnega scenarija**

1. Iz obratnega hipotetičnega scenarija mora biti razvidna izvedba naložbe z ali brez javne podpore, s čimer se dokazuje spodbujevalni učinek javne podpore. Spodbujevalni učinek se utemelji z enim od naslednjih scenarijev:

a) z ne izvedbo naložbe, če javna podpora ne bi bila dodeljena;

b) s hitrejšim zaključkom naložbe zaradi javne podpore ali

c) s povečanjem velikosti naložbe zaradi javne podpore.

2. Če vlagatelj spodbujevalni učinek utemelji s scenarijem iz pod a) prejšnje točke te priloge, mora prikazati, da pričakovani denarni tok, ki ga bo ustvarila naložba, ne zagotavlja donosnosti brez javne podpore, pri čemer uporabi standardne metodologije, kot so interna stopnja donosa, neto sedanja vrednost, doba vračanja naložbe. Donosnost projekta je treba primerjati z običajnimi stopnjami donosa podjetja pri drugih podobnih naložbenih projektih. Če te stopnje niso na voljo, se donosnost naložbe primerja s stroški kapitala celotnega podjetja ali stopnjami donosa, ki so običajne v zadevnem sektorju.

|  |  |  |
| --- | --- | --- |
|  | brez javne podpore | z javno podporo |
| neto sedanja vrednost |  |  |
| interna stopnja donosa |  |  |
| donos na kapital – ROE |  |  |
| doba vračanja naložbe |  |  |

Neto sedanja vrednost: izračun neto sedanje vrednosti je določen v Prilogi 4 Uredbe.

Interna stopnja donosa: izračun interne stopnje donosa je določen v Prilogi 4 Uredbe.

Donos na kapital - ROE: izračuna se kot razmerje med čistim dobičkom in povprečno vrednostjo kapitala. Donos na kapital se izračuna za leti, kot velja za bilance iz 6. točke te priloge.

Doba vračanja naložbe: izračuna se iz razmerja med vloženimi sredstvi in letnim donosom in predstavlja tisto časovno obdobje, ki je potrebno, da se investicijski stroški povrnejo z donosi (letnim prebitkom prejemkov nad izdatki, povezanim z obravnavano naložbo).

3. Če vlagatelj spodbujevalni učinek utemelji s scenarijem iz pod b) 1. točke te priloge, mora navesti razloge, zakaj bo naložbo z javno podporo izvedel hitreje, kot če bi jo izvedel le z lastnimi sredstvi in zakaj je hitrejša izvedba naložbe pomembna za vlagatelja (na primer: optimalni rok dokončanja naložbe je povezan z dokončanjem naložbe v ugodnih razmerah na trgu). Vlagatelj mora utemeljitev podkrepiti s podatki o poslovanju podjetja (npr. pomanjkanje lastnih sredstev zaradi obstoječih dolgoročnih obveznosti, načrt izvedbe drugih naložb, ki so pomembne za poslovanje podjetja, terminski načrt financiranja naložbe v primeru z in brez javne podpore, analiza likvidnosti in sposobnost zapiranja finančne konstrukcije za obe situaciji - z in brez javne podpore idr.

4. Če vlagatelj spodbujevalni učinek utemelji s scenarijem iz pod c) 1. točke te priloge, mora utemeljiti, kako bo z javno podporo naložbo lahko izvedel v večjem obsegu, pri čemer je dokazovanje podobno kot v 2. in 3. točki te priloge. Vlagatelj mora prikazati stanje z in brez javne podpore.

5. Vlagatelj utemelji metodologijo, ki je podlaga za pripravo obratnega hipotetičnega scenarija.

6. Dokazila, ki jih mora vlagatelj priložiti obratnemu hipotetičnemu scenariju so:

− bilanca stanja, izkaz poslovnega izida, izkaz bilančnega dobička ali bilančne izgube, izkaz denarnih tokov za zadnji dve koledarski leti pred letom vložitve vloge na javni razpis,

− prikaz zadolženosti podjetja in finančnih virov (prosta lastna sredstva, bodoči prilivi, možnost najetja kredita, stroški kredita, viri za njegovo pokrivanje, obstoječe kreditne obveznosti), s čimer se utemeljuje, da finančna konstrukcija naložbe brez javne podpore ni zaprta.

**Priloga 3: Seznam skupne rabe naložbe**

Vpišejo se podatki o članih in obsegu dela članov skupine ali organizacije proizvajalcev oziroma zadruge.

Seznam vsebuje podatke o članih skupine ali organizacije proizvajalcev oziroma zadruge, ki izvajajo skupno rabo naložbe: osebno ime člana oziroma naziv pravne osebe ter osebno ime odgovorne osebe, naslov oziroma sedež poslovanja, KMG-MID kmetijskega gospodarstva ter obseg dela, izražen v urah, s katerim člani sodelujejo pri skupni rabi naložbe.

|  |  |
| --- | --- |
| Ime oz. naziv skupine ali organizacije proizvajalcev oziroma zadruge |  |
| Odgovorna oseba |  |
| Datum priznanja in številka odločbe MKGP skupine ali organizacije proizvajalcev |  |
| Število članov, ki izvajajo skupno rabo naložbe |  |
| Število vseh članov |  |

Podatki o skupni naložbi

|  |  |
| --- | --- |
| Vrsta naložbe |  |
| Lokacija naložbe |  |
| Datum izdaje odločbe ARSKTRP |  |
| Številka odločbe ARSKTRP |  |
| Datum zaključka naložbe |  |

Leto: \_\_\_\_\_\_\_

Obdobje uporabe in obseg dela po članih

|  |  |  |  |  |  |
| --- | --- | --- | --- | --- | --- |
| Zap. štev. | Ime in priimek člana oz. naziv pravne osebe | Naslov člana oziroma sedež poslovanja | KMG-MID | Obseg dela člana (ure) | Datum uporabe oziroma prevzema v uporabo, če gre za premično naložbo |
| 1. |  |  |  |  |  |
| 2. |  |  |  |  |  |
| 3. |  |  |  |  |  |
| 4. |  |  |  |  |  |
| 5. |  |  |  |  |  |
| 6. |  |  |  |  |  |
| ……. |  |  |  |  |  |